Mohamed Rahmat

Keluarga

Mohamed Rahmat keturunan Jawa. Anaknya Datuk Nur Jazlan Mohamed mewarisi politik UMNO Pulai . Nur Jazlan menjadi ahli parlimen Pulai dan Ketua UMNO Bahagian Pulai. Pulai dan Gunung Pulai berhampiran dengan Pekan Nanas dan Skudai, selatan Johor, berhampiran dengan pulau Singapura.
Bapanya seorang Jawa sementara ibunya seorang Cina. Isteri Mohamed Rahmat , Puan Sri Salbiah A. Hamid juga seorang keturunan Cina.

Pendidikan

Mohamed mendapat pendidikan menengah di Maktab Sultan Abu Bakar, Johor Baharu pada 1956 sebelum melanjutkan pengajiannya dalam bidang Bachelor of Letters di Universiti Indonesia, Jakarta pada 1961. Beliau bagaimanapun tidak sempat menamatkan pengajiannya di peringkat Ijazah Sarjana ekoran konfrontasi antara Malaysia dan Indonesia.

Kerjaya

Beliau pernah menjadi guru di Sekolah King Edward VII, Taiping, Perak pada 1963. Kemudiannya beralih kepada bidang penulisan skrip di Filem Negara Malaysia (Finas) selama setahun bermula 1964.

Politik

Mohamad Rahmat menjadi ahli UMNO (Baru) dengan no 00000003. Beliau menyertai UMNO sejak 1963 dan terpilih menjadi ahli parlimen Johor Baru Barat dalam Pilihan Raya Umum Malaysia 1969. Kawasan ini diberi nama baru 'Pulai'  pada 1974. 
Mohamad Rahmat bertanding di parlimen Pulai atas tiket Barisan Nasional pada tahun 1978. Ketika itu Perdana Menteri Malaysia ialah Dato Hussein Onn - juga orang Johor . Di atas kejayaan besar UMNO Johor meraih undi , maka Mohamed Rahmat telah dilantik sebagai Menteri Penerangan Malaysia (1978-1982). Ketika ini Kelantan yang diperintah oleh PAS berjaya dirampas oleh UMNO melalui Mageran Kelantan 1978. Difahamkan Mohamad Rahmat telah menghanrar 200 petugas ke Kelantan bagi menerangkan kebaikan dan kelebihan Kelantan jika menyertai Barisan Nasional.
Beliau pernah menjadi Ketua Pergerakan Pemuda UMNO.  Atas kapasiti sebagai Menteri Penerangan, beliau juga dilantik sebagai Setiausaha Agung UMNO dan Setiausaha Agung Barisan Nasional.
Dalam kerajaan , beliau menjadi Menteri Penerangan Malaysia dua kali kerana mempunyai kebolehan mempengaruhi pendengar. Beliau menjadi Menteri Penerangan dari 1978-1982 iaitu semasa Dato Hussein Onn menjadi Perdana Menteri Malaysia. Apabila Tun Dr Mahathir Mohamad menjadi Perdana Menteri, jawatan itu diserahkan kepada Dato' Seri Mohd Adib bin Mohamad Adam dari Melaka. Mohamed Rahmat dilantik sebagai Duta berstatus menteri ke Jakarta, Indonesia pada 1982.
Mohamad Rahmat dilantik semula sebagai Menteri Penerangan dari tahun 1987-1999 kerana kesetiaan beliau terhadap Tun Dr Mahathir Mohamad. Pengunduran Musa Hitam sebagai Timbalan Perdana Menteri Malaysia dari Johor pada 1986, diisi oleh Mohamed Rahmat. Dengan perlantikan itu, politik Johor dan sokongan Johor kembali stabil. 
Mohamed Rahmat adalah alternatif kepada pemimpin UMNO yang 'berpaling-tadah' seperti Dato' Shahrir Samad. Namun Shahrir Samad masih menang dalam Pilihan raya kecil Johor Bharu. Beberapa pemimpin Johor menyertai Team B yang memihak kepada Tengku Razaleigh Hamzah. Tetapi Mohamad Rahmat terus setia kepada dalam Team A .  Pendaftaran UMNO dibatalkan dan menyebabkan UMNO menjadi parti haram. Dengan itu juga pengerusi Barisan Nasional terpaksa diserahkan kepada Presiden MCA iaitu Dato' Ling Liong Sik.  Apabila UMNO Baru berjaya didaftarkan semula, Mohamad Rahmat menjadi Setiausaha Agung Sementara pada 16 Februari 1988.  UMNO berjaya dipulihkan dan  diyakini rakyat. Perkataan 'Baru' pada UMNO berjaya dibuang . Kelab UMNO luar negara telah ditubuhkan bagi menarik sokongan pelajar luar negara. Pada 19 Januari 1994, Kelab UMNO Surabaya, Indonesia dirasmikan oleh Dato' Mohamad Rahmat.

Program Semarak

Program Semarak telah dilancarkan pada era Perdana Menteri Malaysia , Tun Dr Mahathir Mohamad pada 1987. Semarak bermaksud 'Setia Bersama Rakyat'. Semarak digerakkan oleh Dato' Mohamed Rahmat selaku Menteri Penerangan dan Setiausaha Agung UMNO. Tun Dr Mahathir Mohamad pusing keliling Semenanjung Malaysia, Sabah dan Sarawak bagi meningkatkan semangat cintakan negara. Antara lain , Dr Firdaus Abdullah dan Fuzi Hadi akan membacakan sajak-sajak tentang patriotisme dan perjuangan Dato' Maharaja Lela di Pasir Salak. Masalah politik ketika itu ialah Krisis Perlembagaan Malaysia 1988 yang 'mewajibkan' Yang di-Pertuan Agong menandatangani apa-apa keputusan Dewan Rakyat. Ia ada kaitan dengan politik UMNO dan pemecatan Tun Salleh Abas.
Beliau menjadi Setiausaha Agung UMNO dari tahun 1988 hingga 1996. Dr. Mahathir Mohamad melantik beliau selepas UMNO diharamkan pada 1988. Ketika ini Dato Mohamed telah memulihkan semula nama UMNO Baru dan kepimpinan Dr Mahathir melalui program Setia. Program ini dilancarkan selepas kejayaan program Semarak yang lalu. Setiap rakyat mestilah setia kepada kerajaan dan pemerintahan negara. Secara tidak langsung setia kepada Barisan Nasional dan UMNO. Program ini telah dilancarkan di Angkasapuri,Kuala Lumpur.

Rambut penyanyi rock

Semasa menjadi Menteri Penerangan , isu disiplin penyanyi rock timbul tahun 1990.  Rusuhan para peminat rock di Tapak Pesta Sungai Nibong, Pulau Pinang yang dijayakan oleh kumpulan seperti SYJ, Lefthanded, Bloodshed, Ella and the Boys dan Rahim Maarof & Whitesteel menerusi konsert bergerak Battle of the Band anjuran Box-Office Malaysia.  Berikutan itu Mohamed Rahmat mengarahkan penyanyi rock memotong rambut jika hendak keluar televisyen.  Antara yang menjadi sasaran ialah kumpulan Search dan Wings. Ramli Sarip pula terpaksa mengikat rambut di belakang dan sembunyikan di kolar baju.

Akhirnya Sebuah Impian

Dato Mohamed Rahmat telah menulis sebuah buku memoir selepas lama bersara dari jawatan Menteri Penerangan Malaysia dan Setiausaha Agung UMNO. Buku 'Umno: Akhir Sebuah Impian' memaparkan manipulasi politik yang dilakukan pemimpin UMNO terdahulu dalam mengekalkan kekuasaan . Beliau menjadi ahli UMNO sejak Perdana Menteri Malaysia pertama Tunku Abdul Rahman, Tun Abdul Razak , Tun Hussein Onn dan terakhir ialah Tun Dr Mahathir Mohamad. 
Semasa menjadi pelajar di Indonesia di zaman Sukarno - beliau telah disalah anggap sebagai musuh republik itu tetapi apabila pulang ke tanah air, dituduh pula menjadi komunis. 
Beliau meluat dengan sikap orang Singapura yang dianggapnya tidak sopan apabila berada di Malaysia. Ini ada kaitan dengan nasionalis beliau dan sebagai anak jati Johor.
Pada 1977 beliau dilantik sebagai Menteri Penerangan oleh Hussein Onn. Beliau ditugaskan untuk merampas kerajaan negeri Kelantan yang diperintah oleh PAS. Pada 1978, Hussein Onn dicabar oleh seorang ahli UMNO yang tidak begitu terkenal, Sulaiman Palestin dari Pulau Pinang . Dari situ Hussein sudah sedar ada mainan politik dalaman yang cuba menjatuhkan beliau. Selepas UMNO diharamkan dan ditubuhkan semula, Mohamed menemui Hussein Onn memujuk beliau berkali-kali untuk menyertai UMNO Baru. Malangnya pelawaan itu ditolak.
Mohamed turut mempelawa Tunku Abdul Rahman menyertai semula UMNO Baru tetapi ditolak.  Tunku menjelaskan bahawa “Macam mana I nak maafkan dia? (Dr Mahathir). Dia tu jenis manusia yang tak boleh dipercayai langsung!”
Mohamed cukup kagum dengan stail politik Dr Mahathir yang kemudiannya dikritik pula habis-habisan. 
Mohamed cukup terkejut dan sedih apabila digugurkan sebagai Menteri Penerangan pada 1999. Beliau digugurkan dari menteri Kabinet Malaysia oleh Dr. Mahathir. 
Menteri Penerangan Komunikasi dan Kebudayaan Datuk Seri Dr Rais Yatim telah memberi kata pengantar dalam buku ini. Mohamed berpengalaman hampir 50 tahun dalam dunia politik Malaysia. Buku ini telah dilancarkan di Hotel Equatorial, Kuala Lumpur pada 12 Julai 2009.Buku ini setebal 170 muka surat dijual RM30 senaskhah.

Penghargaan

Di atas jasa-jasa beliau, Kompleks Tan Sri Mohamed Rahmat telah dibina di Pulai bagi menempatkan pejabat UMNO Bahagian Pulai.

Meninggal dunia

Pada 10 Jun 2008, Tan Sri Mohamed Rahmat dimasukkan ke Jabatan Nefrologi, Hospital Kuala Lumpur kerana sakit dada. Beliau menjalani pemeriksaan 'CT Brain' bagi menentukan keadaan pendarahan di bahagian otak.  Mohamed menghidap penyakit buah pinggang sejak 1999 dan perlu menjalani rawatan dialisis setiap hari.
Pada 1 Januari 2010, Mohamed Rahmat meninggal dunia dalam tidur di rumahnya 42 Jalan Setiajaya, Bukit Damansara, Kuala Lumpur. Jam 8.00 pagi, Puan Sri Salbiah Abdul Hamid mahu mengejutnya bangun daripada tidur dan menutup mesin dialisis yang dipasang pada tubuh suaminya, mendapati suaminya tidak bergerak-gerak.
Solat jenazah diadakan di Masjid Abu Bakar , Damansara . Kemudian dikebumikan di Tanah Perkuburan Islam Bukit Kiara , pada pukul 5.45 petang hari Jumaat . Turut hadir semasa pengkebumian ialah Tun Abdullah Ahmad Badawi ,Datuk Seri Mohd Shafie Apdal, Datuk Seri Dr Ahmad Zahid Hamidi, Datuk Seri Mohamed Khaled Nordin dan Datuk Seri Azmi Khalid.